b"\n_START_ARTICLE_\nLucy M. Boston\n_START_SECTION_\nLiv\n_START_PARAGRAPH_\nHun var det femte av seks barn i en viktoriansk middelklassefamilie. Faren var ingeni\xc3\xb8r og en periode ogs\xc3\xa5 borgermester. Faren d\xc3\xb8de da hun var seks. Hun var frivillig sykepleier i Normadie under f\xc3\xb8rste verdenskrig, og giftet seg i 1917 med Harold Boston, en fjern slektning. Paret bodde i Cheshire, hvor han drev et garveri. De fikk en s\xc3\xb8nn. Etter skilsmisse i 1935 reiste hun utenlands inntil hun i 1937 kj\xc3\xb8pte The Manor i Hemingford Grey, Cambridgeshire. Dette huset er bygget omkring 1130 i normannisk stil, og er et av de eldste bebodde husene i Storbritannia._NEWLINE_Hun skrev to memoarer; Perverse and Foolish (1979) skildrer ungdomstiden og livet fram til huskj\xc3\xb8pet i 1937, mens Memory in a House (1972) skildrer The Manor og hennes liv der. _NEWLINE_I 1976 ble det kjent at hun ogs\xc3\xa5 var en aktiv tekstilkunstner i lappeteknikk, og flere av hennes arbeider har v\xc3\xa6rt utstilt, i tillegg til at det er en permanent utstilling i huset. Svigerdatteren Diana Boston har utgitt boka The Patchworks of Lucy Boston (1995).\n_START_SECTION_\nB\xc3\xb8ker\n_START_PARAGRAPH_\nHennes f\xc3\xb8rste bok, Yew Hall (1954), var en hyllest til hjemmet hennes. _NEWLINE_Skildringen av husets historie ble ytterligere utviklet i Green Knowe-serien (1954\xe2\x80\x9376), hvor hun i seks bind forteller husets faktiske og fiktive historie p\xc3\xa5 ulike m\xc3\xa5ter. Gjennomgangsfigurene i bokserien er gutten Toseland (Tolly) og hans oldemor Mrs. Oldknow, som bor i huset. Historien fortelles dels i dialogen mellom de to, og dels i dr\xc3\xb8mmesekvenser hvor Tolly m\xc3\xb8ter tidligere beboere i huset. I den tredje av b\xc3\xb8kene, The River at Green Knowe (1959) brytes m\xc3\xb8nsteret ved at to eldre kvinner er hovedpersonene og gjester i huset, mens verken Tolly eller oldemoren opptrer. I den fjerde boka introduseres en ny gutt, Ping, og en r\xc3\xb8mt gorilla. Ping og Tolly opptrer sammen i den femte boka An Enemy at Green Knowe (1964), mens den siste av b\xc3\xb8kene, The Stones of Green Knowe (1976) handler om Roger d'Aulneaux, s\xc3\xb8nnen til den opprinnelige byggherren, og hans tidsreiser med utgangspunkt i 1100-tallet. B\xc3\xb8kene er illustrert av s\xc3\xb8nnen Peter Boston._NEWLINE_Aidan Chambers mener at Bostons b\xc3\xb8ker var et viktig forbilde for flere britiske forfattere av tidsreise- og fantasyb\xc3\xb8ker p\xc3\xa5 1950- og 1960-tallet._NEWLINE_Den f\xc3\xb8rste av b\xc3\xb8kene The Children of Green Knowe ble filmet som tv-serie i 1986 med samme tittel, mens oppf\xc3\xb8lgeren The Chimneys of Green Knowe ble filmet i 2009 som From Time to Time, med Maggie Smith og Hugh Bonneville._NEWLINE_B\xc3\xb8kene finnes ikke p\xc3\xa5 norsk."